
–	so zreteľom na svoje predchádzajúce správy a uznesenia o Turecku,
–	so zreteľom na svetový rebríček slobody tlače za rok 2024, v ktorom sa Turecko umiestnilo na 158. mieste zo 180 krajín, 
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže 6. mája 2023 bol Bülent Mumay, turecký novinár a koordinátor kancelárie tureckej redakcie Deutsche Welle v Istanbule, odsúdený na 20 mesiacov odňatia slobody za príspevky v sociálnych médiách o tom, že istá provládna spoločnosť spreneverila počas vlády strany AKP finančné prostriedky mesta Istanbul určené na projekt metra; keďže jeho odvolanie bolo zamietnuté a príspevky na sociálnych sieťach odstránené;
B.	keďže 20. augusta 2024 26. obvodný súd v Istanbule ako odvolací súd tento rozsudok potvrdil a nariadil Úradu pre informačné a komunikačné technológie, aby zablokoval prístup k správam o potvrdení tohto rozsudku o odňatí slobody; 
C.	keďže tento rozsudok je spolu s opakovanou cenzúrou dôkazom narastajúceho tlaku na slobodu tlače v Turecku, pričom prípad Bülenta Mumaya nie je ojedinelý, ale je súčasťou širšej kampane súdneho šikanovania a cenzúry voči nezávislým tureckým médiám; 
D.	keďže od Turecka ako člena Rady Európy a kandidátskej krajiny EÚ sa vyžaduje, aby uplatňovalo najprísnejšie demokratické normy a postupy vrátane dodržiavania ľudských práv, zásad právneho štátu, základných slobôd (ako je sloboda tlače a sloboda prejavu), všeobecného práva na spravodlivý proces a prísneho dodržiavania zásady prezumpcie neviny a práva na riadny proces;
1.	odsudzuje trest pre Bülenta Mumaya, ktorý je súčasťou širšieho úsilia o umlčanie kritickej žurnalistiky; vyzýva turecké orgány, aby Bülenta Mumaya a všetkých svojvoľne zadržiavaných pracovníkov médií a novinárov, ako aj politických oponentov, obhajcov ľudských práv, štátnych zamestnancov a akademických pracovníkov zbavili obvinení; 
2.	je hlboko znepokojený neustálym úpadkom demokratických noriem v Turecku, neúnavnými zásahmi proti akýmkoľvek kritickým hlasom a útokmi na nezávislých novinárov, aktivistov a členov opozície, ako aj častými správami o využívaní právneho zastrašovania, cenzúry a finančného vydierania na potláčanie kritiky a investigatívnej žurnalistiky; 
3.	hlboko odsudzuje to, že turecká vláda prijala viacero zákonov vrátane zákona o sociálnych médiách z roku 2020, zákona o boji proti praniu špinavých peňazí z roku 2021 a zákona o dezinformáciách z roku 2022, čím vytvorila komplexnú legislatívnu sieť na systematickú kontrolu a umlčiavanie novinárov; je veľmi znepokojený novým „nariadením o zahraničných agentoch“, ktoré sa má zaviesť do konca roka 2024;
4.	naďalej odsudzuje nedostatočnú nezávislosť prokuratúry a súdnictva a zneužívanie súdneho systému v Turecku na politické ciele a vyzýva turecké orgány, aby obnovili nezávislosť súdnictva, rešpektovali slobodu tlače a zabezpečili dodržiavanie medzinárodných záväzkov v oblasti ľudských práv;
5.	vyzýva ESVČ na primeranú podporu delegácie EÚ v Turecku, aby mohla intenzívnejšie sledovať súdne procesy so zadržiavanými novinármi a pracovníkmi médií a upozorňovať turecké orgány na všetkých úrovniach na ich prípady a zároveň udržiavať úzke vzťahy s občianskou spoločnosťou;
6.	poveruje svoju predsedníčku, aby postúpila toto uznesenie Rade, Komisii, ESVČ a prezidentovi, vláde a parlamentu Turecka a nechala ho preložiť do turečtiny.

